సుప్రియతో అడివి శేష్‌ పెళ్లంటూ ప్రచారం
స్పందించిన హీరో
హైదరాబాద్‌: టాలీవుడ్‌లో మరో పెళ్లి రూమర్‌ వైరల్‌ అవుతోంది. ప్రముఖ నటి, నాగార్జున మేనకోడలు సుప్రియతో సినీ నటుడు అడివి శేష్‌ పెళ్లి జరగబోతోందంటూ పలు మీడియా వర్గాలు పేర్కొంటున్నాయి. నటి సమంతే వీరి పెళ్లి చేయబోతున్నట్లు వార్తలు కూడా రాశాయి. ఈ వదంతులపై తాజాగా అడివి శేష్‌ స్పందించారు. ప్రస్తుతం తన దృష్టంతా సినిమాలపైనే ఉందంటూ ట్విటర్‌ వేదికగా స్పష్టం చేశారు. ‘నా జీవితంలో ప్రస్తుతం సినిమాలు తప్ప మరేమీ లేదు. యాక్టింగ్‌, రైటింగ్‌.. ఇలా నా కలలను నెరవేర్చుకునే ప్రయత్నంలో ఉన్నాను. తలదించుకుని నా పని నేను చేసుకుపోతున్నాను. కష్టపడుతున్నాను. నన్ను నేను మెరుగుపరుచుకునేందుకు ప్రయత్నిస్తున్నాను. అంతకుమించి ఏమీ లేదు. ఇట్లు మీ శేష్’ అని క్లారిటీ ఇచ్చారు.
అడివి శేష్‌ నటించిన ‘గూఢచారి’ చిత్రంలో సుప్రియ కీలక పాత్ర పోషించారు. ప్రస్తుతం ఆయన ఈ సినిమాకు సీక్వెల్‌ తీసే పనిలో బిజీగా ఉన్నారు. ‘గూఢచారి 2’ టైటిల్‌తో ఈ సినిమా తెరకెక్కబోతోంది. తొలి సినిమాకు అడివి శేషే  కథ అందించారు. మరి ఈ సినిమాకు కూడా ఆయన రాసిన కథతోనే తెరకెక్కుతుందా? లేదా? అన్నది తెలియాల్సి ఉంది.
Tags :